b'\n_START_ARTICLE_\nRadioisotooppinen termos\xc3\xa4hk\xc3\xb6generaattori\n_START_PARAGRAPH_\nRadioisotooppinen termos\xc3\xa4hk\xc3\xb6generaattori (RTG) on s\xc3\xa4hk\xc3\xb6\xc3\xa4 tuottava generaattori, joka saa energiansa radioaktiivisesta hajoamisesta. Radioaktiivisen hajoamisen tuottama l\xc3\xa4mp\xc3\xb6 muunnetaan l\xc3\xa4mp\xc3\xb6s\xc3\xa4hk\xc3\xb6isess\xc3\xa4 ilmi\xc3\xb6ss\xc3\xa4 termoparien avulla s\xc3\xa4hk\xc3\xb6ksi._NEWLINE_Laitetta on hy\xc3\xb6dynnetty virtal\xc3\xa4hteen\xc3\xa4 muun muassa satelliiteissa, avaruusluotaimissa sek\xc3\xa4 miehitt\xc3\xa4m\xc3\xa4tt\xc3\xb6miss\xc3\xa4 laitoksissa, kuten esimerkiksi Neuvostoliiton napapiirille rakentamissa majakoissa._NEWLINE_Jupiterin rataa kauemmas kulkevat avaruuslennot tarvitsevat jonkin muun virtal\xc3\xa4hteen kuin aurinkokennot. My\xc3\xb6s Aurinkoa l\xc3\xa4hemmill\xc3\xa4 lennoilla RTG on monessa mieless\xc3\xa4 parempi ja varmempi virtal\xc3\xa4hde._NEWLINE_Yleisimmin k\xc3\xa4ytetty ja paras radioaktiivinen aine generaattoreihin on plutonium-238, mutta on olemassa joitakin harvoja vaihtoehtojakin kuten strontium-90. Plutonium-238:n puoliintumisaika on 88 vuotta._NEWLINE_Yhdysvallat aloitti Plutonium-238:n tuotannon l\xc3\xa4hes 30 vuoden tauon j\xc3\xa4lkeen 2015. Sen puute alkoi jo uhata avaruuslentojen toteuttamista._NEWLINE_Euroopan avaruusj\xc3\xa4rjest\xc3\xb6ll\xc3\xa4 ei ole ydinparisto-kyky\xc3\xa4. Esimerkiksi Philae-laskeutuja joutui osin t\xc3\xa4m\xc3\xa4 vuoksi ongelmiin.'